పల్లవి శేషయ్యర్

పల్లవి శేషయ్యర్ (1842 - 1909), కర్ణాటక సంగీత స్వరకర్త, ఆయన ప్రసిద్ధ స్వరకర్త త్యాగరాజు సంప్రదాయాలను అనుసరించాడు. ఆయన మైసూరు మహారాజు ఆస్థానంలో గాయకుడు. కర్ణాటక సంగీతాన్ని పాడే ప్రత్యేకమైన శైలి అయిన రాగం-తానం-పల్లవి పద్ధతిలో నిపుణుడు. ఈ నైపుణ్యం ఆయనకు పల్లవి శేషయ్యర్ అనే బిరుదును తెచ్చిపెట్టింది. ఆయన అరుదైన రాగాలకు కూడా స్వరాలు కూర్చగలడు.

శేషయ్యర్ తమిళనాడు రాష్ట్రం, సేలం సమీపంలోని నెయ్కరాపట్టి అనే గ్రామంలో జన్మించాడు. ఆయన తండ్రి నెయ్కరాపట్టి సుబ్బయ్యర్, త్యాగరాజు శిష్యుడు. త్యాగరాజు స్వరపరిచిన అనేక పాటలను శేషయ్యర్ తన తండ్రి నుండి నేర్చుకున్నాడు. ఆయన కర్ణాటక సంగీత త్రిమూర్తులు అని పిలువబడే త్యాగరాజు, ముత్తుస్వామి దీక్షితులు, శ్యామశాస్త్రి వారి అనంతర కాలానికి చెందినవాడు. శేషయ్యర్ 1858లో తన సంగీత రంగ ప్రవేశం చేశాడు, ఆ తర్వాత ఆయన అనేక కచేరీలు ఇచ్చాడు. ఆ తరువాత, అతను మద్రాసు వెళ్లి అనేక మంది విద్యార్థులకు బోధించాడు. అతని ప్రధాన శిష్యులు మానత్తత్తై దురైస్వామి అయ్యర్, చింతలపల్లి వెంకటరావు, నాగస్వరం కృష్ణ. ఆయన ప్రధానంగా సంస్కృతం, తెలుగు భాషలలో సంగీతాన్ని స్వరపరిచాడు. 

అద్భుతమైన పల్లవి గాన నైపుణ్యానికి పేరుగాంచిన శేషయ్యర్, తిరువొత్తియూర్‌లో జరిగిన వార్షిక సంగీత ఉత్సవంలో ధాన్యాసి రాగం 8 గంటలు, గౌలిపంతు 3 గంటలు, ద్విజవంతి 3 గంటలు, ముఖరి 2 గంటలు పాడి, ప్రేక్షకులను ఆకట్టుకున్నాడు. అద్భుతంగా సంగీత రూపకల్పన చేయగల సామర్థ్యం వలన కర్ణాటక సంగీత రంగంలో ఆయనకు ప్రత్యేక స్థానం లభించింది. తెలుగు, సంస్కృతం భాషలపై మంచి పట్టు ఉన్న ఆయన శ్రీరాముడిపై అనేక కృతులను రచించాడు. ఆయన వెయ్యికి పైగా రాగాలకు ఆరోహణ అవరోహణను అందించాడు. ఆయన కూర్పులలో కొన్ని - నాగస్వరావళిలో ఈలగు, వకుళాభరణంలో ఇంతవదాని మొదలైనవి.

 ఇవి కూడా చూడండి 

 కర్ణాటక సంగీత స్వరకర్తల జాబితా

 మూలాలు 

వర్గం:కర్ణాటక సంగీత స్వరకర్తలు
వర్గం:1909 మరణాలు
వర్గం:1842 జననాలు